Objava zahtevka za odobritev spremembe specifikacije proizvoda, ki ni manjša, v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2021/C 129/12)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„CHUFA DE VALENCIA“

EU št.: PDO-ES-0055-AM02 – 28. 10. 2016

ZOP (X) ZGO ( )

1. Skupina vložnikov in pravni interes

Consejo Regulador de la Denominación de Origen Protegida „Chufa de Valencia“ (regulativni svet za zaščiteno označbo porekla „Chufa de Valencia“)

Plaza Constitució 17, 46120 Alboraia

Tel. +34 963690499

E-naslov: info@chufadevalencia.org

2. Država članica ali tretja država

Španija

3. Postavka v specifikaciji proizvoda, na katero se sprememba nanaša

☒ Ime proizvoda

☒ Opis proizvoda

☒ Geografsko območje

☒ Dokazilo o poreklu

☒ Metoda proizvodnje

☐ Povezava

☒ Označevanje

☒ Drugo [nadzorni organ]

4. Vrsta sprememb

☒ Sprememba specifikacije proizvoda za registrirano ZOP ali ZGO, ki ni manjša v skladu s tretjim pododstavkom člena 53(2) Uredbe (EU) št. 1151/2012.

☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer sprememba ni manjša v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Sprememba št. 1:

Dodano novo ime proizvoda: „Xufa de València“.

Utemeljitev spremembe št. 1:

Ker sta kastiljščina in valenščina skupna uradna jezika Avtonomne skupnosti Valencija, smo vložili zahtevek, da bi se ime zaščitenega proizvoda uporabljalo v obeh jezikih.

Oddelek, na katerega se nanaša sprememba št. 1:

Specifikacija proizvoda: „(A) Ime proizvoda“, „(B) Opis proizvoda“, „(H) Označevanje“

Enotni dokument: „(1) Ime, (3.2) Opis proizvoda, za katerega se uporablja ime iz točke 1“

Zdaj registrirano besedilo:

(Besedilo je povsem enako v specifikaciji proizvoda in enotnem dokumentu)

Ime proizvoda

„Chufa de Valencia“

Opis proizvoda

„‚Chufa de Valencia‘ je pobran, opran, posušen (vsebnost vlage je od 6,5 % do 12 %) in izbran (velikosti nad 3 mm) tigrov orešček.“

„‚Chufa de Valencia‘ z geografsko označbo porekla ima naslednjo kemično sestavo glede teže v suhi snovi: […]“

Predlagano besedilo:

Ime proizvoda

„Chufa de Valencia“/„Xufa de València“

Opis proizvoda

„‚Chufa de Valencia‘/‚Xufa de València‘ je pobran, opran, posušen (vsebnost vlage je od 6,5 % do 12 %) in izbran (velikosti nad 3 mm) tigrov orešček.“

„‚Chufa de Valencia‘/‚Xufa de València‘ z geografsko označbo porekla ima naslednjo kemično sestavo glede teže v suhi snovi: […]“

Označevanje

Na etiketah embalaž sadik mora biti naveden sklic na zaščiteno označbo porekla „Chufa de Valencia“/„Xufa de València“, na embalaži pa mora biti tudi oštevilčena etiketa, ki jo izda regulativni odbor in ki omogoča sledljivost proizvoda med trženjem. Etikete bodo dobili vsi proizvajalci, ki upoštevajo specifikacijo proizvoda.

Sprememba št. 2:

Pravila glede označevanja.

V skladu s predlagano spremembo mora biti na etiketi naveden sklic na označbo porekla skupaj z oštevilčeno etiketo, ki jo izda regulativni odbor.

Utemeljitev spremembe št. 2:

Zagotavljanje sledljivosti proizvodov in nadzora.

Oddelek, na katerega se nanaša sprememba št. 2:

Specifikacija proizvoda: „(H) Označevanje“

Enotni dokument: 3.7. Posebna pravila za označevanje proizvoda, za katerega se uporablja registrirano ime

Predlagano besedilo:

Označevanje

Na etiketah embalaž sadik mora biti naveden sklic na zaščiteno označbo porekla „Chufa de Valencia“/„Xufa de València“, na embalaži pa mora biti tudi oštevilčena etiketa, ki jo izda regulativni odbor in ki omogoča sledljivost proizvoda med trženjem. Etikete bodo dobili vsi proizvajalci, ki upoštevajo specifikacijo proizvoda.

Sprememba št. 3:

Razširitev geografskega območja

Predlagamo razširitev območja proizvodnje na občine Aldaia, Náquera in Puçol.

Utemeljitev spremembe št. 3:

Razlog: Te tri občine imajo enako povezavo s pridelovanjem tigrovega oreščka kot druge občine, ki so zdaj zaščitene. Imajo identične značilnosti tal in podnebja ter enako znanje in tradicijo pridelovanja tigrovega oreščka.

Oddelek, na katerega se nanaša sprememba št. 3:

Specifikacija proizvoda: „(C) Geografsko območje“

Enotni dokument: 4. Kratka opredelitev geografskega območja

Zdaj registrirano besedilo:

(Besedilo ni povsem enako v specifikaciji proizvoda in enotnem dokumentu.)

Območje pridelave zaščitenih tigrovih oreščkov je okrožje Horta Nord v Valenciji in zajema naslednje občine: Albalat dels Sorells, Alboraya, Albuixech, Alfara del Patriarca, Almàssera, Bonrepòs i Mirambell, Burjassot, Emperador, Foios, Godella, Massalfassar, Meliana, Moncada, Museros, Paterna, Rocafort, Tavernes Blanques, Valencija in Vinalesa.

To je ravninsko območje, značilno za obalna sedimentna območja ob Sredozemskem morju. Zanj so značilni sredozemsko podnebje, sorazmerno visoka relativna vlažnost in majhne dnevne temperaturne spremembe zaradi bližine morja.

Predlagano besedilo:

Da se zagotovi, da je zadevna vsebina enaka v specifikaciji proizvoda in v Enotnem dokumentu, predlagamo naslednje besedilo tega oddelka:

Območje pridelave zaščitenih tigrovih oreščkov je okrožje Horta v Valenciji in obsega približno 420 ha. Zajema občine Aldaia, Albalat dels Sorells, Alboraya, Albuixech, Alfara del Patriarca, Almàssera, Bonrepòs i Mirambell, Burjassot, Emperador, Foios, Godella, Massalfassar, Meliana, Moncada, Museros, Nàquera, Paterna, Puçol, Rocafort, Tavernes Blanques, València in Vinalesa, ki so vse v pokrajini Valencija.

Sprememba št. 4:

Sprememba postopka analize

Utemeljitev spremembe št. 4:

Postopek nadzora, ki se izvaja nad zaščitenim proizvodom, vključuje fizikalno-kemijsko in morfološko analizo, s katero se zagotavlja njegova kakovost in dokazuje njegovo poreklo, pri čemer se zagotovi, da so izpolnjene vse zahteve iz specifikacije. Zato se šteje, da je treba sklicevanje na senzorično analizo zamenjati s sklicevanjem na morfološko analizo.

Poleg tega zgoraj navedeno ustreza točki 5.1 Enotnega dokumenta in je v skladu s to točko, v kateri je navedeno, da „kar zadeva kemične parametre, od katerih je odvisna kakovost tigrovih oreščkov, sta glavna dejavnika, zaradi katerih se valencijski tigrovi oreščki razlikujejo od tigrovih oreščkov, ki se pridelujejo drugje, višja vsebnost maščob in beljakovin“.

Oddelek, na katerega se nanaša sprememba št. 4:

Specifikacija proizvoda: „(D) Elementi, ki potrjujejo, da proizvod izvira z geografskega območja“ (nadzor in certifikacija)

Zdaj registrirano besedilo:

Nadzor in certifikacija:

To so temeljni vidiki, ki potrjujejo poreklo proizvoda. Ti zajemajo naslednje postopke:

Tigrovi oreščki so predmet fizikalne, kemijske in organoleptične analize, da se potrdi njihova kakovost.

Predlagano besedilo:

Nadzor in certifikacija:

To so temeljni vidiki, ki potrjujejo poreklo proizvoda. Ti zajemajo naslednje postopke:

Tigrovi oreščki so predmet fizikalne, kemijske in morfološke analize, da se potrdi njihova kakovost.

Sprememba št. 5:

Sprememba datumov poznega sajenja v časovnem razporedu sajenja

Utemeljitev spremembe št. 5:

V skladu s sedanjo različico specifikacije proizvoda (Metoda proizvodnje – opis pridelovanja) se sajenje šteje za zelo zgodnje, če se opravi med 10. marcem in 7. aprilom, zgodnje, če se opravi med 8. in 30. aprilom, srednje zgodnje, če se opravi med 1. in 20. majem, ter pozno, če se opravi med 25. in 20. junijem. V tem besedilu sta dve redakcijski napaki:

(a) Prvič, sajenje, ki se opravi med 20. majem in 20. junijem, ni opredeljeno.

(b) Drugič, pozno sajenje je napačno opisano kot tisto, ki se opravi med 25. in 20. junijem.

Oddelek, na katerega se nanaša sprememba št. 5:

Specifikacija proizvoda: „(E) Metoda proizvodnje“ (Opis pridelovanja)

Zdaj registrirano besedilo:

Pozno: 25.–20. junij

Predlagano besedilo:

Pozno: 21. maj–20. junij

Sprememba št. 6:

Popravki v besedilu.

V oddelku (E) specifikacije proizvoda, „Metoda proizvodnje – Postopki po pobiranju“, predlagamo naslednje:

(a) V točki 1 se beseda „albedo“ zamenja z besedo „pranje“, ker prva nima pomena. Gre torej za slovnično napako.

(b) Besedilo točke 6 se izboljša, da bi bil opisani postopek pravilno predstavljen.

Utemeljitev spremembe št. 6:

Namen te spremembe je besedilu dati skladnost in pomen.

Oddelek, na katerega se nanaša sprememba št. 6:

Specifikacija proizvoda: „(E) Metoda proizvodnje – Postopki po pobiranju“ (točki 1 in 6)

Zdaj registrirano besedilo:

POSTOPKI PO POBIRANJU

1. Pranje: sveže pobrani tigrovi oreščki gredo skozi postopek albedo, s katerim se odstranijo nečistoče (zemlja, kamni, druge kulture itn.) To se izvede v industrijskih pralnicah. […]

6. Nadzor kakovosti: postopek, s katerim se zagotovi, da so paketi pravilni, kar zadeva težo, tujke, poškodovane tigrove oreščke in skladnost z odstopanji, določenimi v ustrezni zakonodaji. Predlagano besedilo:

POSTOPKI PO POBIRANJU

1. Pranje: sveže pobrani tigrovi oreščki gredo skozi postopek pranja, s katerim se odstranijo nečistoče (zemlja, kamni, druge kulture itn.) To se izvede v industrijskih pralnicah. […]

6. Nadzor kakovosti: postopek, s katerim se zagotovi, da so zapakirani tigrovi oreščki pravilni, kar zadeva težo tujke, poškodovane tigrove oreščke in skladnost z odstopanji, določenimi v ustrezni zakonodaji.

Sprememba št. 7:

Sprememba naslova nadzornega organa

Utemeljitev spremembe št. 7:

Naslov nadzornega organa je bil spremenjen.

Oddelek, na katerega se nanaša sprememba št. 7:

Specifikacija proizvoda: „(G) Nadzorni organ“

Zdaj registrirano besedilo:

(G) Nadzorni organ

Za preverjanje skladnosti s specifikacijo proizvoda je pristojen regulativni odbor za zaščiteno označbo porekla „Chufa de Valencia“.

Naslov: C/Poeta Eduardo Buil, 5-6a.- 46020 Valéncia

Tel. +34 963690499

Faks: +34 963690499

E-naslov: info@chufadevalencia.org

Spletno mesto: www.chufadevalencia.org

Predlagano besedilo:

(G) Nadzorni organ

Za preverjanje skladnosti s specifikacijo proizvoda je pristojen regulativni svet za zaščiteno označbo porekla „Chufa de Valencia“.

Naslov: Plaza Constitució 17, 46120 Alboraia

Tel.: +34 963690499

Faks: +34 963690499

E-naslov: info@chufadevalencia.org

Spletno mesto: www.chufadevalencia.org

ENOTNI DOKUMENT

„CHUFA DE VALENCIA“/„XUFA DE VALÈNCIA“

EU št.: PDO-ES-0055-AM02 – 28. 10. 2016

ZOP (X) ZGO ( )

1. Ime [ZOP ali ZGO]

„Chufa de Valencia“/„Xufa de València“

2. Država članica ali tretja država

Španija

3. Opis kmetijskega proizvoda ali živila

3.1 Vrsta proizvoda

Skupina 1.8 Ostali proizvodi iz Priloge I k Pogodbi (začimbe itn.)

3.2 Opis proizvoda, za katerega se uporablja ime iz točke 1

Ime: „Chufa de Valencia“/„Xufa de València“

Opis: Gomolj tigrovega oreščka (Cyperus esculentus L. var. sativus Boeck.) različnih oblik in velikosti s tanko lupino, suberizirano strukturo ter visoko vsebnostjo maščob in sladkorja.

„Chufa de Valencia“/„Xufa de València“ je pobran, opran, posušen (vsebnost vlage je od 6,5 % do 12 %) in izbran (velikosti nad 3 mm) tigrov orešček.

Izbrani tigrovi oreščki morajo imeti značilen videz, biti morajo zdravi, nepoškodovani in čisti ter ne smejo imeti nobenih nepravilnosti, ki bi lahko vplivale na njihovo užitnost ali sposobnost ohranjanja kakovosti.

„Chufa de Valencia“/„Xufa de València“ z geografsko označbo porekla ima naslednjo kemično sestavo glede teže v suhi snovi:

— sladkorji: vsaj 11 %

— maščobe: vsaj 25 %

— beljakovine: vsaj 6,5 %

— škrob: vsaj 25 %

— vlaknine: vsaj 5 %

3.3 Krma (samo za proizvode živalskega izvora) in surovine (samo za predelane proizvode)

–

3.4 Posebni proizvodni postopki, ki jih je treba izvajati na opredeljenem geografskem območju

— Sajenje v obdobju od marca do junija in pobiranje od konca oktobra.

— Pranje in sušenje tigrovih oreščkov, ki traja tri mesece. Podnebje na opredeljenem območju ter znanje in izkušnje izkušenih kmetov so ključni za zagotavljanje pravilnega ročnega sušenja proizvoda in za doseganje želene končne sestave gomoljev.

— Čiščenje, med katerim se izvede postopek dodatnega čiščenja suhih tigrovih oreščkov, pri katerem se odstranijo poškodovani gomolji. Ker imajo lokalni pridelovalci dolgoletne izkušnje, med tem čiščenjem v celoti odstranijo vse gomolje, ki ne izpolnjujejo ustreznih pogojev,

— Razvrščanje suhih in očiščenih tigrovih oreščkov, da se odstranijo druge kulture in tigrovi oreščki, ki so poškodovani zaradi škodljivcev ali zaradi drugih razlogov, pri čemer se nato ti oreščki po potrebi razvrstijo po velikosti. To so zadnji koraki pri proizvodnji končnega proizvoda iz oddelka 3.2. Znanje pridelovalcev o tigrovih oreščkih ter razvite tehnike in vzpostavljena sredstva prispevajo k zagotavljanju zadovoljivega razvrščanja tigrovih oreščkov, da se pridobi končni proizvod.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

–

3.6 Posebna pravila za označevanje proizvoda, za katerega se uporablja registrirano ime

Na etiketah embalaž sadik mora biti naveden sklic na zaščiteno označbo porekla „Chufa de Valencia“/„Xufa de València“, na embalaži pa mora biti tudi oštevilčena etiketa, ki jo izda regulativni odbor in ki omogoča sledljivost proizvoda med trženjem. Etikete bodo dobili vsi proizvajalci, ki upoštevajo specifikacijo proizvoda.

4. Kratka opredelitev geografskega območja

Območje pridelave zaščitenih tigrovih oreščkov je okrožje Horta v Valenciji in obsega približno 420 ha. Zajema občine Aldaia, Albalat dels Sorells, Alboraya, Albuixech, Alfara del Patriarca, Almàssera, Bonrepòs i Mirambell, Burjassot, Emperador, Foios, Godella, Massalfassar, Meliana, Moncada, Museros, Nàquera, Paterna, Puçol, Rocafort, Tavernes Blanques, València in Vinalesa, ki so vse v pokrajini Valencija.

5. Povezanost z geografskim območjem

5.1 Posebnosti geografskega območja

1. Naravni dejavniki

Relief: ravninski, značilen za obalna sedimentna območja ob Sredozemskem morju.

Prst: dobro osušena, enakomeren ilovnat pesek.

Lahka, rahla prst, droben pesek brez plevela.

Podnebje: sredozemsko podnebje, sorazmerno visoka relativna vlažnost in majhne dnevne temperaturne spremembe zaradi bližine morja, ki deluje kot ponor toplote.

Visoka relativna vlažnost ugodno vpliva na pridelek, ker v tej regiji pade malo padavin.

Hidrologija: območje z majhno količino padavin (približno 400 mm na leto). Zemljo na območju pridelave poleti prek omrežja namakalnih kanalov zalivajo z vodo iz reke Turie.

2. Človeški dejavniki

Tigrove oreščke so v Španijo v 8. stoletju prinesli Arabci kot proizvod nežnega okusa in surovino za izdelavo osvežilnega napitka, ki se proizvede s stiskanjem tigrovih oreščkov. V 13. stoletju se je pod vplivom islamske kulture pridelovanje tigrovih oreščkov razširilo v sredozemski del sedanje skupnosti Valencija. Leta 1975, je A. J. Cavanilles navedel, da v krajih Alboraya in Almàssera obstaja nasad tigrovih oreščkov v velikosti 15 ha, pri čemer je omenil pridelavo in uživanje tega proizvoda. Lokalni raziskovalci so objavili več študij o tigrovih oreščkih, njihovih mikrobioloških in drugih značilnostih, ter pijači, proizvedeni s stiskanjem oreščkov.

Pridelovanje tigrovih oreščkov ima na tem območju dolgoletno tradicijo in velik družbeno-gospodarski pomen, ker pomeni glavni vir dohodka več kot 500 kmetom. Ti imajo obsežno strokovno znanje o pridelavi tega pridelka, pri čemer je za pridelavo končnega proizvoda najvišje kakovosti bistveno strokovno znanje na področju priprave tal, sajenja in negovanja rastline, pobiranja in sušenja gomoljev.

5.2 Posebnosti proizvoda

Kar zadeva kemične parametre, od katerih je odvisna kakovost tigrovih oreščkov, sta glavna dejavnika, zaradi katerih se valencijski tigrovi oreščki razlikujejo od tigrovih oreščkov, ki se pridelujejo drugje, višja vsebnost maščob in beljakovin. Poleg tega imajo valencijski tigrovi oreščki tanjšo lupino kot oreščki, ki se pridelujejo drugje. Zato so slajši ter imajo intenzivnejši okus, tanjšo lupino in so enotnejše velikosti.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO)

Podnebje na tem območju odločilno vpliva na kalitev, razvoj in pridelavo tigrovih oreščkov ter skupaj s pedološkimi pogoji, ki so zlasti posledica dolgoletnega nalaganja obalnega peska, zagotavlja idealno okolje za razvoj rastline ter ustrezno velikost in kakovost oreščkov, ki so slajši, imajo intenzivnejši okus, tanjšo lupino ter so večji in enotnejše velikosti.

Pogoj za pridelavo tega proizvoda so visoke povprečne temperature, in sicer med 13 °C in 25 °C, pri čemer med rastno sezono ne sme biti zmrzali, da lahko gomolji kalijo in se razvijajo. Poleg tega visoka relativna vlažnost dobro vpliva na pridelek, ker na tem območju pade malo padavin. Vsi ti pogoji so izpolnjeni na območju, ki ga zajema ZOP, kot je opisano v oddelku 5.1.

Kakovost proizvoda je odvisna tudi od človeškega dejavnika, zlasti od strokovnega znanja in izkušenj izkušenih kmetov na območju pridelave te rastline. Zlasti kolobarjenje z izmeničnim sajenjem tigrovih oreščkov in drugih vrtnin, ki se prodajajo na sredozemskem trgu, ter učinkovito zatiranje plevela sta skupaj z drugimi ključnimi ukrepi v postopku pridelave bistvena za zagotavljanje ustrezne kakovosti tigrovih oreščkov.

Postopek po koncu pobiranja, zlasti počasno in previdno ročno sušenje, zaradi katerega se spremeni kemična sestava tigrovih oreščkov, proizvodu „Chufa de Valencia“ zagotavlja njegove edinstvene in značilnosti.

Sklic na objavo specifikacije proizvoda

(drugi pododstavek člena 6(1) te uredbe)

http://www.agroambient.gva.es/documents/163228750/166998507/PLIEGO+DE+CONDICIONES+CHUFA2018cast.pdf/1a636a37-acc8-4d07-8c95-688fb3286861

(1) UL L 343, 14.12.2012, str. 1.